Nordjyllands Politi efterlyser lørdag eftermiddag vidner i forbindelse med et overfald. En kvinde har anmeldt, at hun blev overfaldet i stisystemet omkring den sø, der ligger i bunden af Mølholmvej i Aalborg. Politiet vil derfor gerne i kontakt med alle, der har været i området mellem 21:30 og 23:00. Kvinden har forklaret, at hun hører en hund, der gør i nærheden af overfaldet. Politiet antager, at det kunne være grunden til, at overfaldet stopper. Politiet har ikke mange spor at gå efter i sagen, derfor vil de meget gerne i kontakt med alle, der har været i området, der kunne have set noget. Nordjyllands Politi har ikke oplyst noget signalement af gerningsmanden. - Vi vil gerne tale med alle, der har været i området, som måske har set nogle personer eller det mindste andet, som kunne være interessant for efterforskningen, siger Poul Fastergaard, vagthavende ved Nordjyllands Politi. Hvis du har været i området på det pågældende tidspunkt, så ring gerne til Nordjyllands Politi på 114. Nordjyllands Politi kom også med deres efterlysning på Twitter lørdag aften.

Referat:
Politiet søger vidner til et overfald på et stisystem ved Mølholmsvej i Aalborg.